ราคาทองคำปิดบวกกว่า 9 ดอลล์
สัญญาทองคำตลาดนิวยอร์กปิดบวกเมื่อคืนนี้ (19 พ.ย.) เนื่องจากการอ่อนค่าของสกุลเงินดอลลาร์สหรัฐช่วยกระตุ้นให้นักลงทุนเข้าซื้อสัญญาทองคำอย่างคึกคัก 
20 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 9.2 ดอลลาร์ หรือ 0.86% ปิด (19 พ.ย.) ที่ระดับ 1,077.90 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 14.1 เซนต์ หรือ 1.00% ปิดที่ 14.222 ดอลลาร์/ออนซ์, สัญญาพลาตินัมส่งมอบเดือนม.ค.พุ่งขึ้น 10.1 ดอลลาร์ หรือ 1.19% ปิดที่ 858.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปรับขึ้น 8.95 ดอลลาร์ หรือ 1.7% ปิดที่ 541 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์ที่อ่อนค่าลงในการซื้อขายที่ตลาดนิวยอร์กเมื่อคืนนี้ โดยการอ่อนค่าของดอลลาร์จะส่งผลให้สัญญาทองคำซึ่งซื้อขายในรูปสกุลเงินดอลลาร์มีราคาถูกลงและน่าดึงดูดใจสำหรับนักลงทุนที่ถือสกุลเงินอื่น
อย่างไรก็ตาม สัญญาทองคำได้รับแรงกดดันในระหว่างวัน หลังจากรายงานการประชุมของธนาคารกลางสหรัฐ (FED) ประจำวันที่ 27-28 ต.ค.ระบุว่า เจ้าหน้าที่กำหนดนโยบายส่วนใหญ่ของเฟดมีความเห็นที่สอดคล้องกันว่าเฟดควรจะปรับขึ้นอัตราดอกเบี้ยในการประชุมเดือนหน้า
นอกจากนี้ ข้อมูลเศรษฐกิจที่แข็งแกร่งของสหรัฐยังกดดันให้นักลงทุนลดการถือครองทองคำในฐานะสินทรัพย์เสี่ยง และส่งผลให้สัญญาทองคำลดแรงบวกในระหว่างวัน โดยทางการสหรัฐรายงานว่า จำนวนผู้ขอรับสวัสดิการว่างงานครั้งแรกในสัปดาห์ที่แล้ว ลดลง 5,000 ราย สู่ระดับ 271,000 ราย โดยตัวเลขดังกล่าวต่ำกว่าระดับ 300,000 รายเป็นสัปดาห์ที่ 37 ติดต่อกัน และยังคงอยู่ใกล้ระดับต่ำสุดในรอบกว่า 40 ปี ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง